《拟题镇海楼》
明代·孙承恩

楼开沧海郁岧峣，弹压三吴不敢骄。千尺荡摇波影乱，八窗吞吐野云飘。

中天笑语疑应近，蓬岛神仙或可招。回首家山邈何许，归心一片溯秋潮。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。